Tulpina britanică de coronavirus, depistată la un pacient din Suceava care a călătorit recent în UK.
Ministerul Sănătății a confirmat depistarea unui nou caz de infectare cu tulpina britanică a coronavirusului. Bărbatul infectat cu tulpina britanică de coronavirus a revenit recent din Marea Britanie. Acesta este al patrulea caz confirmat până acum în România, după cel din Giurgiu și cele două din București.
Un nou caz de infectare cu varianta britanică a coronavirusului a fost depistată la Suceava, la un bărbat de 39 de ani care a călătorit în Marea Britanie pe 5 ianuarie 2021, potrivit Ministerului Sănătății.Bărbatul a devenit simptomatic când se afla în carantină la domiciliu și a fost testat pozitiv în data de 9 ianuarie 2021 în CPU Rădăuți. Ulterior, acesta a fost internat in Spitalul Orășenesc Siret și din 11 ianuarie în Spitalul Județean Suceava unde a rămas internat până în data de 22 ianuarie 2021.În data de 24 ianuarie 2021, pacientul se reinternează în spitalul județean, la secția de Boli Infectioase unde se află și în prezent pentru investigații și tratament.DSP Suceava a realizat ancheta epidemiologică în urma căreia au rezultat 4 contacți direcți care se afla în carantină, sub supraveghere. Secvențierea probelor s-a făcut la Institutul Cantacuzino.